**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL BIUDŽETINĖS ĮSTAIGOS KLAIPĖDOS FUTBOLO SPORTO MOKYKLOS PERTVARKYMO“ PROJEKTO**

1. **Projekto rengimą paskatinusios priežastys.**

Sprendimo projekto rengimą paskatino Klaipėdos miesto savivaldybės tarybos 2020 m. spalio 29 d. sprendimas Nr. T2-241 „Dėl sutikimo pertvarkyti biudžetinę įstaigą Klaipėdos futbolo mokyklą į viešąją įstaigą“. Šiuo sprendimu buvo gautas sutikimas iš Klaipėdos miesto savivaldybės tarybos pertvarkyti biudžetinę įstaigą Klaipėdos futbolo sporto mokyklą į viešąją įstaigą Klaipėdos futbolo mokyklą. Šiuo sprendimu buvo reglamentuota, kad biudžetinė įstaiga Klaipėdos futbolo sporto mokykla į viešąją įstaigą Klaipėdos futbolo mokykla yra pertvarkoma iki 2021 m. kovo 31 d.

Klaipėdos miesto mero 2019 m. spalio 31 d. potvarkiu Nr. M-71 buvo sudaryta darbo grupė, kuriai buvo pavesta parengti biudžetinių sporto mokymo įstaigų pertvarkymo priemonių įgyvendinimo planą. Atlikus sportinio ugdymo organizavimo bei tam reikalingų lėšų biudžetinėse ir nevyriausybinėse organizacijose situacijos analizę, buvo identifikuotos pagrindinės problemos ir pateiktos darbo grupės išvados su konkrečiais siūlymais. Vienas iš jų – įdiegti Klaipėdoje 2021–2023 metais naują sporto organizacijų pagal sporto šakas finansavimo modelį, pagrįstą motyvuojančio sportininko krepšelio principu (3 lygių diferencijavimas pagal sportinius pasiekimus). Motyvuojančio sportininko krepšelio principai Tarybai tvirtinti bus teikiami 2021 metais, o pradėti taikyti nuo 2022 metų.

Naują sporto šakų finansavimo modelį, pagrįstą motyvuojančio sportininko krepšelio principu, siūloma pradėti taikyti būtent nuo futbolo sporto šakos kaip bandomojo projekto. Atsižvelgiant į bandomojo projekto rezultatus, bus parengti Klaipėdos miesto sportininko krepšelio apskaičiavimo metodikos principai kitoms sporto šakoms bei taikomi 2022–2024 metais.

Klaipėdos sporto sistemos pokyčiams įtaką daro ne tik trečiojo sporto reformos etapo darbo grupės išvados, bet ir naujojo Sporto įstatymo nuostatos, valstybinė sporto strategija, sporto prioritetai, vietos bendruomenės poreikiai, Švietimo, mokslo ir sporto ministerijos planuojami pokyčiai sporto ir fizinio aktyvumo srityje;

**2. Parengto projekto tikslai ir uždaviniai.**

Projekto tikslai:

1. Įgyvendinti Klaipėdos miesto savivaldybės tarybos 2020 m. spalio 29 d. sprendimą Nr. T2-241 „Dėl sutikimo pertvarkyti biudžetinę įstaigą Klaipėdos futbolo mokyklą į viešąją įstaigą“.

2. Perduoti Klaipėdos miesto savivaldybei nuosavybės teise priklausantį finansinį turtą – 510 000 Eur Savivaldybės, kaip steigėjos, įnašą viešajai įstaigai Klaipėdos futbolo mokyklai, formuojant šios viešosios įstaigos dalininkų kapitalą.

Tolimesni uždaviniai po biudžetinės įstaigos Klaipėdos futbolo sporto mokyklos pertvarkymo į viešąją įstaigą:

1. Organizuoti susitikimus su futbolo sporto šakos atstovais (2021 m. vasario–kovo mėn.) ir gauti jų motyvuotus pasiūlymus dėl kriterijų, kurie turėtų būti nustatyti būsimiems viešosios įstaigos Klaipėdos futbolo mokyklos dalininkams. Dalininkai bus atrenkami konkurso būdu.

2. Parengti konkurso sąlygas dėl dalininkų priėmimo į viešąją įstaigą Klaipėdos futbolo mokyklą (2021 m. balandžio–gegužės mėn.).

3. Parengti Klaipėdos miesto savivaldybės tarybos sprendimo projektą „Dėl viešosios įstaigos Klaipėdos futbolo mokyklos dalininkų kapitalo didinimo“ (2021 m. birželio mėn.).

**3.** **Kaip šiuo metu yra teisiškai reglamentuojami projekte aptarti klausimai.**

Šiuo metu aptarti klausimai yra reglamentuoti:

Lietuvos Respublikos vietos savivaldos įstatymo 16 straipsnio 2 dalies 21 ir 26 punktuose, 18 straipsnio 1 dalyje, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 12 straipsnio 1 dalyje ir 22 straipsnio 1 dalies 3 punkte ir 2 dalies 5, 6, 7 ir 9 punktuose, Lietuvos Respublikos civilinio kodekso 2.104 straipsnyje, Lietuvos Respublikos viešųjų įstaigų įstatymo 2 straipsnyje, 6 straipsnio 2 dalyje ir 13 straipsnio 3, 6 dalyse, Lietuvos Respublikos švietimo įstatymo 42 straipsnio 3 dalyje, 43 straipsnio 1, 2 ir 3 dalyse, 44 straipsnio 2 dalyje, Lietuvos Respublikos biudžetinių įstaigų įstatymo 13 straipsnio 3, 6 ir 7 dalyse, Sprendimo investuoti valstybės ir savivaldybių turtą priėmimo tvarkos apraše, patvirtintame Lietuvos Respublikos Vyriausybės 2007 m. liepos 4 d. nutarime Nr. 758 „Dėl Sprendimo investuoti valstybės ir savivaldybių turtą priėmimo tvarkos aprašo patvirtinimo“, Klaipėdos miesto savivaldybės tarybos 2020 m. spalio 29 d. sprendime Nr. T2-241 „Dėl sutikimo pertvarkyti biudžetinę įstaigą Klaipėdos futbolo sporto mokyklą į viešąją įstaigą“.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas) 22 straipsnio 1 dalies 3 punktas nustato, kad savivaldybės turto investavimas – tai Savivaldybei nuosavybės teise priklausančio turto, kaip įnašo perdavimas viešajai įstaigai nustatant (formuojant) dalininkų kapitalą, jeigu įstatymų nustatytais atvejais biudžetinė įstaiga pertvarkoma į viešąją įstaigą. Savivaldybė nuo balandžio 1 d. taps viešosios įstaigos Klaipėdos futbolo mokyklos savininkė, todėl Savivaldybė gali investuoti turtą, formuodama viešosios įstaigos dalininko kapitalą.

Vadovaujantis Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos 2007 m. liepos 4 d. nutarimu Nr. 758 „Dėl sprendimo investuoti valstybės ir savivaldybių turtą priėmimo tvarkos aprašo patvirtinimo“, 7 punktu, nustatančio, kad pasiūlymus savivaldybės tarybai dėl sprendimo investuoti savivaldybės turtą priėmimo teikia Savivaldybės vykdomoji institucija. Savivaldybės viešajai įstaigai Klaipėdos futbolo mokyklai perduotas 510 000 tūkst. eurų įnašas bus skiriamas įstaigos išlaikymui (darbo užmokesčiui, sporto bazių nuomai, eksploatacinėms išlaidoms, trumpalaikiam turtui įsigyti) nuo 2021 m. balandžio 1 d. iki gruodžio 31 d.

Sprendimas investuoti finansinį turtą tenkina šiuos Įstatymo 22 straipsnio 2 dalies 5, 6, 7 ir 9 punktuose nurodytus investavimo kriterijus:

5) investavus bus kuriama ar plėtojama infrastruktūra, naudinga visuomenei (skatinama veiksminga konkurencija šalies rinkoje, gerinama viešųjų paslaugų kokybė, pasirinkimo galimybės ir prieinamumas);

6)valstybės ir (ar) savivaldybių turto investavimu (valstybės ar savivaldybės įnašu) bus sukuriama pridėtinė vertė ir užtikrinamas šią vertę kuriančios veiklos ilgalaikis ekonominis tvarumas;

7) iš investavimo objekto bus gauta ne tik pelno (pajamų), bet ir gautas socialinis rezultatas (švietimo, kultūros, mokslo, aplinkos, sveikatos ir socialinės apsaugos, kitų panašių sričių) arba užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas;

9) investavimo tikslas ir siekiamas rezultatas nustatyti teisės aktuose, įgyvendinančiuose strateginio planavimo dokumentus.

**4. Kokios numatomos naujos teisinio reglamentavimo nuostatos ir kokių teigiamų rezultatų laukiama.**

Pertvarkius Klaipėdos futbolo mokyklą į viešąją įstaigą, įstaigos veikla bus reglamentuojama Lietuvos Respublikos viešųjų įstaigų įstatymu. Įstaiga savo veiklą vykdys vadovaudamasi viešosios įstaigos įstatais.

Laukiami teigiami rezultatai:

1. Bus įgyvendintas Klaipėdos miesto savivaldybės tarybos 2020 m. spalio 29 d. sprendimas Nr. T2-241 „Dėl sutikimo pertvarkyti biudžetinę įstaigą Klaipėdos futbolo mokyklą į viešąją įstaigą“.

2. Bus investuotas Savivaldybės finansinis turtas ir suformuotas viešosios įstaigos Futbolo mokyklos dalininkų kapitalas.

3. Savivaldybės investicija sudarys sąlygas užtikrinti tinkamą viešosios įstaigos Klaipėdos futbolo mokyklos veiklą, kokybiškų paslaugų teikimą, Lietuvos Respublikos vietos savivaldos įstatymo 6 straipsnio 29 punkte įtvirtintų vieną iš savarankiškųjų savivaldybės funkcijų – kūno kultūros ir sporto plėtojimo – įgyvendinimą.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Šio sprendimo įgyvendinimui neigiamų pasekmių nenumatoma.

**6. Jeigu sprendimui įgyvendinti reikia kitų teisės aktų, - kas ir kada juos turėtų parengti, šių aktų metmenys.**

Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

2021 m. Klaipėdos miesto strateginiame plane (Kūno kultūros ir sporto plėtros programoje) BĮ Klaipėdos futbolo mokyklai suplanuota 623 000 tūkst. eurų.:

1. Nuo 2021 m. sausio 1 d. iki kovo 31 d. ( 1 ketvirčiui) – biudžetiniai įstaigai Klaipėdos futbolo mokyklai – 113 000 tūkst. eurų.

2. Nuo 2021 m. balandžio 1 d. iki gruodžio 31 d. – viešajai įstaigai Futbolo mokyklai - 510 000 tūkst. eurų. Planuojamos išlaidos Futbolo mokyklos išlaikymui (darbo užmokesčiui, socialinio draudimo įmokoms, transporto išlaidoms, darbdavio socialinei paramai ir kt.) – 432 700 tūkst. eurų, sporto bazių nuomai – 15 700 tūkst. eurų, pastato eksploatacinėms išlaidoms – 41 900 tūkst. eurų, trumpalaikiam turtui įsigyti – 19 700 tūkst. eurų.

Nuo 2022 m. viešajai įstaigai Futbolo mokyklai bus sudarytos sąlygos dalyvauti Savivaldybės dalino finansavimo konkurse ir gauti dalinį programinį finansavimą (apskaičiuojamą sporto krepšelio principu). Taip pat mokykla galės disponuoti tėvų įmokų, paramos lėšomis, dalininkų įneštu turtu ar pinigais.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuoti vertinimai (atsižvelgta ar ne).**

Šis sprendimo projektas derintas su Turto valdymo skyriumi, Teisės skyriumi, Personalo skyriumi, Planavimo ir analizės skyriumi, Finansų skyriumi, Strateginio planavimo skyriumi ir BĮ Klaipėdos futbolo sporto mokyklos atstovais.

**9. Sprendimo projekto autorius ar autorių grupė, sprendimo projekto iniciatoriai.**

Klaipėdos miesto savivaldybės administracijos Sporto skyrius.

**10. Kiti reikalingi pagrindimai ir paaiškinimai.**

Nėra.

**PRIDEDAMA:**

1. Teisės aktų, nurodytų sprendimo projekto įžangoje, išrašai, 7 lapai.

2. Klaipėdos miesto savivaldybės tarybos 2020 m. spalio 29 d. sprendimas Nr. T2-241 Dėl sutikimo pertvarkyti biudžetinę įstaigą Klaipėdos futbolo mokyklą į viešąją įstaigą“, 2 lapai.

3. Klaipėdos miesto savivaldybės administracijos 2020 m. lapkričio 20 d. įsakymas Nr. AD1 - 1308 „Dėl Klaipėdos miesto savivaldybės administracijos direktoriaus 2020 m. spalio 19 d. įsakymo Nr. AD1-1139 „Dėl BĮ Klaipėdos miesto futbolo sporto mokyklos pertvarkos bei naujo finansavimo modelio, pagrįsto motyvuojančio sporto krepšelio principu, įgyvendinimo priemonių plano patvirtinimo“ pakeitimo, 6 lapai.

Planavimo ir analizės skyriaus vedėja, Jolanta Ceplienė

pavaduojanti Sporto skyriaus vedėją